SA’ners verdien gemiddeld soveel per maandArgieffoto (Foto: stevepb, Pixabay) Die gemiddelde salaris onder Suid-Afrikaners het oor die afgelope kwartaal gedaal met dié bedrag wat tans op R20 855 per maand staan. Volgens Statistieke Suid-Afrika (SSA) se kwartaallikse indiensnemingspeilings (QES) het die gemiddelde salaris van die meer as 10 miljoen Suid-Afrikaners in die formele sektor vanaf November verlede jaar tot Februarie vanjaar met 1,9% gedaal. Die gemiddelde salaris het verlede kwartaal op R21 256 gestaan. Die huidige gemiddelde salaris, wat oortyd en bonusse insluit, is wel 3,8% hoër as verlede jaar dié tyd. Die peiling toon verder dat Suid-Afrikaners se totale bruto inkomste op kwartaalgrondslag met 5,6% gedaal het tot nagenoeg R688 miljard. Op jaargrondslag het dié bedrag wel met 3,7% gestyg. Basiese salarisse en lone het op kwartaalgrondslag met 1% gedaal, maar op jaargrondslag met 5,8% gestyg. Bonusse en oortyd het met 35,9% op kwartaalgrondslag en 13,8% op jaargrondslag gedaal. Die daling in verdienste is egter te verstane aangesien baie Suid-Afrikaners aan die einde van die jaar bonusse ontvang.